TVI รายได้ “เบี้ยประกันภัย” พุ่ง ดันครึ่งปีแรกกำไร แตะ 182 ลบ.  
TVI กางกำไรครึ่งปีแรก แตะ 182 ลบ. เบี้ยรับรวมพุ่งทะลุ 3.2 พันลบ. จากกระแสตอบรับ “ประกันรถเปิด-ปิด” พร้อมเดินหน้าสร้างสรรค์ผลิตภัณฑ์-พัฒนาเทคโนโลยี ยกระดับประสิทธิภาพงานบริการ
TVI กางกำไรครึ่งปีแรก แตะ 182 ลบ. เบี้ยรับรวมพุ่งทะลุ 3.2 พันลบ. จากกระแสตอบรับ “ประกันรถเปิด-ปิด” พร้อมเดินหน้าสร้างสรรค์ผลิตภัณฑ์-พัฒนาเทคโนโลยี ยกระดับประสิทธิภาพงานบริการ
15 ส.ค. 2565

นายจีรพันธ์ อัศวะธนกุล ประธานเจ้าหน้าที่บริหาร และกรรมการผู้จัดการใหญ่ บริษัท ประกันภัยไทยวิวัฒน์ จำกัด (มหาชน) หรือ TVI ผู้นำด้านนวัตกรรมประกันภัย เปิดเผยภาพรวมผลการดำเนินงานงวดครึ่งแรกปี 2565 ว่า บริษัทฯ มีกำไรสุทธิ 182 ล้านบาท โดยเบี้ยประกันภัยรับที่ถือเป็นรายได้สุทธิเติบโตแตะ 2,900 ล้านบาท ตามเบี้ยประกันภัยรับรวมที่เติบโตแกร่ง 20.9% เทียบช่วงเดียวกันปีก่อน อยู่ที่ 3,242 ล้านบาท จากการเพิ่มขึ้นของเบี้ยประกันภัย ทั้งกลุ่ม Motor และ Non-Motor โดยเบี้ยประกันภัยกลุ่ม Motor เพิ่มขึ้นเกือบ 23% แตะ 2,828 ล้านบาท และ กลุ่ม Non-Motor เพิ่มขึ้น 10.6% อยู่ที่ 414 ล้านบาท จากการเดินหน้าสร้างสรรค์นวัตกรรมใหม่ๆที่ตอบโจทย์ความต้องการ และไลฟ์สไตล์ผู้บริโภคยุคปัจจุบันได้อย่างลงตัว ภายใต้สโลแกน “คิดเผื่อเพื่อทุกชีวิต” ส่งผลให้มีกระแสตอบรับที่ดีจากตลาด โดยเฉพาะประกันรถเปิด-ปิด ที่ยังคงได้รับกระแสตอบรับดีต่อเนื่อง
ขณะเดียวกันบริษัทฯ ยังได้เปิดตัวผลิตภัณฑ์กลุ่ม Non-Motor เพิ่มทางเลือกให้กับผู้บริโภค ทั้งประกันสุขภาพ, ประกันอุบัติเหตุ, ประกันโรคร้าย รวมถึงประกันภัยสำหรับสัตว์เลี้ยง ซึ่งล่าสุดได้ผนึกความร่วมมือกับสายการบินนกแอร์ เปิดตัวประกันภัยการเดินทางสำหรับสัตว์เลี้ยง วงเงินคุ้มครองสูงสุด 30,000 บาท รายแรกในประเทศไทย รองรับความต้องการของตลาดยุคปัจจุบัน ที่คนหันมาเลี้ยงดูสัตว์เลี้ยงเป็นเสมือนหนึ่งในสมาชิกครอบครัว (Pet Humanization) เพิ่มขึ้นอย่างมีนัยสำคัญ โดยมีการคาดการณ์มูลค่าตลาดธุรกิจสัตว์เลี้ยงทั่วโลกจะพุ่งแตะ 6.9 ล้านล้านบาทภายในปี 2026 จึงนับเป็นโอกาสที่ดีในการคิดค้นพัฒนาบริการใหม่ๆ โดยเฉพาะผลิตภัณฑ์ประกันภัย เพื่อมอบความคุ้มครองที่อุ่นใจให้กับผู้ใช้บริการ
สำหรับค่าใช้จ่ายในการรับประกันภัยเพิ่มขึ้นราว 8% อยู่ที่ 2,300 ล้านบาท ซึ่งเป็นการเพิ่มขึ้นในอัตราที่น้อยกว่าการเติบโตของเบี้ยประกันภัยรับ ขณะที่ค่าใช้จ่ายในการดำเนินงานลดลง 1.1% อยู่ที่ 354 ล้านบาท เนื่องจากความสามารถในการบริหารจัดการค่าใช้จ่ายได้อย่างมีประสิทธิภาพระดับสูงต่อเนื่อง จากการนำ Big Data และเทคโนโลยีมาเข้าปรับใช้ ซึ่งช่วยเพิ่มประสิทธิภาพงานบริการ และงานระบบคัดกรองความเสี่ยงได้อย่างแม่นยำ ส่งผลให้อัตราค่าสินไหมทดแทน (Loss Ratio) ลดลงต่อเนื่องจากระดับ 57% ในช่วงเดียวกันปีก่อนเหลือ 54.2%
ด้านแนวโน้มผลการดำเนินงานครึ่งหลังของปี 2565 เติบโตสดใสต่อเนื่อง ผลักดันภาพรวมทั้งปี 2565 เติบโตตามเป้า เบี้ยรับรวมทะลุ 7,000 ล้านบาท ซึ่งบริษัทฯ เตรียมเปิดตัวโซลูชั่นใหม่จาก MARS เร็วๆนี้ หลังจากได้เปิดตัวโซลูชั่นแรก “MARS Inspect” หรือแอปพลิเคชัน “มาตรวจ” AI ตรวจสภาพรถยนต์แบบเรียลไทม์ไปในช่วงต้นปีที่ผ่านมา ควบคู่ไปกับการเดินหน้าขยายช่องทางขายทั้งกลุ่ม Motor และ Non-Motor ให้ครอบคลุมมากขึ้น เพิ่มความสะดวกในการเข้าถึงการประกันภัย ไปพร้อมๆกับการมองหาโอกาสผนึกความร่วมมือพันธมิตรใหม่ๆ ร่วมสร้างสรรค์นวัตกรรมใหม่ๆ เพื่อยกระดับภาพรวมอุตสาหกรรมประกันภัยของไทย ภายใต้สโลแกน “คิดเผื่อเพื่อทุกชีวิต” ตอกย้ำความเป็นผู้นำด้าน InsurTech